b'\n_START_ARTICLE_\nKnji\xc5\xbenica\n_START_PARAGRAPH_\nKnji\xc5\xbenica je ustanova, ki pridobiva, obdeluje in hrani gradivo in ga daje na voljo uporabnikom. Knji\xc5\xbeni\xc4\x8dno gradivo predstavljajo knjige, revije in ostale publikacije ter drugi nosilci informacij.\n_START_SECTION_\nUreditev knji\xc5\xbenic\n_START_PARAGRAPH_\nVe\xc4\x8dinoma se v sodobnih dr\xc5\xbeavah ravnajo po na\xc4\x8delu da morajo biti knjige v knji\xc5\xbenicah dostopne vsakomur. Prakti\xc4\x8dno pa to pomeni da mora to dostopnost vseeno nekdo pla\xc4\x8dati, saj ureditev, upravljanje knji\xc5\xbenice, osebje, knji\xc5\xbene zbirke, nove knjige, revije, dodatne usluge, ki jih nudijo knji\xc5\xbenice, stanejo kar veliko denarja. Javne knji\xc5\xbenice se obi\xc4\x8dajno vzdr\xc5\xbeujejo s sredstvi iz dr\xc5\xbeavnega prora\xc4\x8duna in lokalnega prora\xc4\x8duna, tako se stro\xc5\xa1ki vzdr\xc5\xbeevanja razdelijo na vso skupnost, zbirajo pa se iz davkov. Mestne knji\xc5\xbenice vodijo odbori, ki jih postavljajo lokalne oblasti, ti odlo\xc4\x8dajo, kako se bodo uporabila sredstva, katera se zberejo v lokalni prora\xc4\x8dun mesta. Ve\xc4\x8d dr\xc5\xbeav ima dr\xc5\xbeavne knji\xc5\xbenice tesno povezane z univerzitetnimi knji\xc5\xbenicami, so pa tudi take, ki to ostro lo\xc4\x8dujejo. Obi\xc4\x8dajno ima administrativno kontrolo nad javnimi knji\xc5\xbenicami minister za \xc5\xa1olstvo. Knji\xc5\xbenica je lahko uporabna \xc5\xa1ele, ko ima izdelan Vodi\xc4\x8d po vsebini, sestavljata ga vsaj dva kataloga, Stvarni katalog, kjer so zbrani podatki o knjigah in Avtorski katalog, kjer so zbrani podatki o avtorjih po abecednem redu ter podatki kje se fizi\xc4\x8dno knjiga najde v knji\xc5\xbenici. Starej\xc5\xa1e knji\xc5\xbenice imajo v ta namen uveden Deweyev decimalni sistem, katerega je leta 1876 vpeljal ameri\xc5\xa1ki knji\xc5\xbeni\xc4\x8dar Melvil Dewey. Danes je ve\xc4\x8dina teh sistemov in podatkov \xc5\xbee prene\xc5\xa1enih v elektronsko obliko. Dandanes se knji\xc5\xbenice ne ukvarjajo samo s knjigami \xe2\x80\x93 pogosto imajo zbirke trakov, plo\xc5\xa1\xc4\x8d, DVD-jev, reprodukcij slik, filmov, grafikonov, zemljevidov, mikrofilmov, v zadnjem \xc4\x8dasu pa tudi igra\xc4\x8d za otroke. Knji\xc5\xbenice raz\xc5\xa1irjajo in izbolj\xc5\xa1ujejo usluge ter se medsebojno vedno bolje povezujejo s pomo\xc4\x8djo interneta. Obstajajo tudi strokovne knji\xc5\xbenice, ki so specializirane za dolo\xc4\x8deno stroko in zbirajo vso starej\xc5\xa1o in sodobno literaturo o svojem podro\xc4\x8dju dejavnosti. Najve\xc4\x8dji slovenski knji\xc5\xbenici sta Narodna in univerzitetna knji\xc5\xbenica v Ljubljani, za podro\xc4\x8dje dru\xc5\xbeboslovja, in Centralna tehni\xc5\xa1ka knji\xc5\xbenica, za podro\xc4\x8dje raznih tehni\xc5\xa1kih strok.'